作者:劉灣
標題:李陵別蘇武
內容:漢武愛邊功，李陵提步卒。轉戰單於庭，身隨漢軍沒。李陵不愛死，心存歸漢闕。誓欲還國恩，不為匈奴屈。身辱家已無，長居虎狼窟。胡天無春風，虜地多積雪。窮陰愁殺人，況與蘇武別。發聲天地哀，執手肺腸絕。白日為我愁，陰雲為我結。生為漢宮臣，死為胡地骨。萬裡長相思，終身望南月。